<classify> WIKI moja ya kujisikia vibaya na kugundulika ana homa ya mapafu, maisha ya bilionea na mfanyabiashara nguzo wa Afrika, Ali Mufuruki 60 hapa duniani yamekamilika baada ya kufariki usiku wa kuamkia jana katika Hospitali ya Montnigside nchini Afrika Kusini.Mufuruki aliyewahi kushika nyadhifa mbalimbali katika taasisi za umma na binafsi nchini ikiwamo Uasisi wa Jukwaa la Maofisa Watendaji Wakuu CEOs Round Table na Mwenyekiti Mtendaji wa Kampuni ya InfoTech Investment Group Ltd, atakumbukwa kwa umakini katika kazi na namna alivyokuwa tayari kumsikiliza kila mtu.Baada ya taarifa za kifo chake kusambaa kwenye mitandao ya kijamii jana, dunia ilimlilia kwa baadhi ya viongozi na mashirika ya kimataifa kutuma salamu za pole akiwamo Rais John Magufuli.Rais Magufuli kupitia ukurasa wake wa twitter aliandika, Nimehuzunishwa na taarifa za kifo cha rafiki yangu Ali Mufuruki Mwenyekiti na Mwanzilishi wa Jukwaa la Wakurugenzi Watendaji wa Kampuni-CEOrt. Nitamkumbuka kwa uzalendo na mchango wake katika kukuza sekta ya biashara na ushauri kwa Serikali. Inna Lillahi wa inna ilayhi rajiun.Rafiki wa karibu wa marehemu na msemaji wa awali wa familia, Gilman Kasiga aliwaambia waandishi wa habari jana nyumbani kwa marehemu jijini Dar es Salaam kuwa, Mufuruki alijisikia homa Jumamosi, Novemba 30, mwaka huu na alipatiwa matibabu na daktari wake.Baada ya uchunguzi wakahisi itakuwa homa ya mapafu, daktari wake akashauri apelekwe Aga Khan, akiwa huko kwa wiki hii moja madaktari wamehangaika naye sana, wakashauriana na familia na kukubaliana apelekwe Afrika Kusini kwa matibabu zaidi.Alipelekwa jana juzi jioni nchini humo kwa ambulance ya ndege kutokea Aga Khan na alipofika moja kwa moja alipelekwa hospitalini na alfajiri ya saa 10 saa tisa kwa saa za Afrika Kusini, alifariki.Tumepoteza nguzo ya familia, taifa, Afrika na dunia, alisema Kasiga huku akimshukuru Rais Magufuli kwa salamu za pole.Kasiga alisema Mufuruki alikuwa mtu wa watu, aliyependa jamii nzima ikombolewe kifikra hasa katika masuala ya kiuchumi ambapo kudhihirisha hilo waliandika pamoja kitabu kinachohusu masuala ya viwanda, sera, ujenzi mwaka 2017 na alipigania mabadiliko katika sekta ya elimu kwa Watanzania.Nyumbani kwake Kunduchi jijini Dar es Salaam, vikao vya awali vya ndugu wa karibu vilikaa jana lakini Kasiga alisema haijajulikana mwili utaletwa lini kati ya leo na kesho kwani wanamsubiri mke wa marehemu Saada aliyekuwa Afrika Kusini na mumewe ili kufanya uamuzi wa wapi atazikwa kama ni Dar es Salaam au Bukoba.Viongozi wengine waliotuma salamu kupitia akaunti zao za twitter ni pamoja na aliyekuwa Waziri wa Mambo ya Ndani na baadaye Maliasili na Utalii, Balozi Khamis Kagasheki, aliyeeleza kupokea kwa mshtuko na masikitiko taarifa za kifo hizo.Alisema ni pigo kubwa kuondokewa na Ali na kuipa pole familia yake.Ubalozi wa Ujerumani nchini na mfanyabiashara mkubwa Afrika, Mohammed Dewji MO, ni miongoni mwa taasisi na watu waliomlilia Mufuruki aliyeacha mke na watoto wanne.Wapenzi wa michezo wakiwamo wa gofu walitoa pole kwa taifa na familia. Mufuruki alikuwa mwenyekiti wa timu ya Gofu ya Gymkhana, jijini Dar es Salaam na timu ya gofu ya Lugalo.Mufuruki, mhandisi mbunifu mwenye shahada hiyo na mshauri katika nyanja mbalimbali za kiuchumi na mazingira, ameshika nyadhifa nyingi katika kampuni na taasisi za kiuchumi, biashara na uhandishi nchini Tanzania, Uholanzi, Ujerumani, Denmark na ni mmliki wa madula makubwa ya nguo ya Woolworths ya Uganda na hapa nchini, na amekuwa mjumbe wa Baraza la Biashara la Taifa TNBC.Amekuwa Mwenyekiti wa bodi mbalimbali za kampuni, mashirika na taasisi ikiwamo Mkuu wa Mhandisi Mbunifu katika Kampuni ya Wahandisi ya Taifa jijini Dar es Salaam.Amekuwa Mjumbe wa bodi za Kukuza Utalii Afrika Mashariki, Stanbic Bank Tanzania na Mfuko wa Jamii wa Kupambana na Ukimwi chini ya Shirika la Misaada ya Maendeleo la Marekani USAID na Mjumbe wa Jukwaa la Rais la Wawekezaji IIRT.Baadhi ya taarifa zinaonesha kuwa alizaliwa mwaka 1958, na ni mwenyeji wa Mkoa wa Kagera. Ameacha mjane Saada na watoto wanne.  <topic>: kitaifa 